b'\n_START_ARTICLE_\nKalam\xc3\xa1ta oliivid\n_START_PARAGRAPH_\nKalam\xc3\xa1ta oliiv on suur lillakaspunane oliiv, millel on palju viljaliha ning \xc3\xbchtlane tekstuur. Oliiv on saanud nime Kreekas Peloponnesose l\xc3\xb5unaosas asuva Kalam\xc3\xa1ta linna j\xc3\xa4rgi. Viljade v\xc3\xa4hese \xc3\xb5lisisalduse t\xc3\xb5ttu (6,8%; \xc3\xb5li valmistamiseks kasutatavate oliivide \xc3\xb5lisisaldus v\xc3\xb5ib olla isegi suurem kui 20\xe2\x80\x9325%) tarvitatakse neid sageli lauaoliividena ja s\xc3\xa4ilitatakse veini\xc3\xa4\xc3\xa4dikas v\xc3\xb5i oliivi\xc3\xb5lis. Kalam\xc3\xa1ta oliividel on Euroopa Liidus kaitstud p\xc3\xa4ritolunimetuse staatus ja seet\xc3\xb5ttu v\xc3\xb5ib liikmesriikides m\xc3\xbc\xc3\xbcdavatel toodetel t\xc3\xa4histada nimega "Kalam\xc3\xa1ta" vaid Kalam\xc3\xa1ta piirkonnast p\xc3\xa4rit oliive.\n_START_SECTION_\nKirjeldus\n_START_PARAGRAPH_\nKalam\xc3\xa1ta oliive kasvatatakse Kalam\xc3\xa1ta piirkonnas, mis j\xc3\xa4\xc3\xa4b nii Messeenia maakonna kui selle k\xc3\xb5rval asuva Lakoonia maakonna territooriumile. Oliivid on kergelt ebas\xc3\xbcmmeetrilised, mandlikujulised, lihavad, tumedama lillakaspunase tooniga ning kasvavad puul, mida eristab tavalisest oliivipuust lehtede suurus (need kasvavad kaks korda nii suurteks kui teistel oliivipuu sortidel). Puud ei talu k\xc3\xbclma ja on vastuv\xc3\xb5tlikud Verticillium-t\xc3\xbc\xc3\xbcpi n\xc3\xa4rbumist\xc3\xb5vele, kuid neid ei kahjusta ei oliivipuudele kasvajaid tekitav Pseudomonas savastanoi ega oliivi-\xc3\xa4\xc3\xa4dikak\xc3\xa4rbes._NEWLINE_Kuna Kalam\xc3\xa1ta oliive ei saa korjata rohelistena, tuleb neid muljumise v\xc3\xa4ltimiseks korjata k\xc3\xa4sitsi.\n_START_SECTION_\nT\xc3\xb6\xc3\xb6tlemine\n_START_PARAGRAPH_\nKalam\xc3\xa1ta oliivide hoidistamiseks on kaks meetodit: pika- ja l\xc3\xbchiajaline meetod. L\xc3\xbchemat meetodit kasutades eemaldatakse oliivide kibe maitse nende ligikaudu n\xc3\xa4dalaks ajaks vette v\xc3\xb5i kergesse soolvette konserveerimise teel. Kui see etapp on valmis, konserveeritakse viljad soolvette ja veini\xc3\xa4\xc3\xa4dikasse ning kaetakse oliivi\xc3\xb5li kihi ja sidruniviiludega. Sageli l\xc3\xb5igatakse oliivid t\xc3\xb6\xc3\xb6tlemisele kuluva aja v\xc3\xa4hendamiseks l\xc3\xb5hki. Pikem meetod h\xc3\xb5lmab oliivide l\xc3\xb5hki l\xc3\xb5ikamist ja kibeda maitse eemaldamiseks soolvette asetamist; see v\xc3\xb5ib v\xc3\xb5tta kuni kolm kuud._NEWLINE_Peale t\xc3\xb6\xc3\xb6tlemist j\xc3\xa4\xc3\xa4b oliividesse pol\xc3\xbcfenoole, mis annavad neile kergelt m\xc3\xb5ru maitse.'